Üheks projekti eesmärgiks on erinevate andmebaaside koondamine ühtsesse infovõrku, mille abil on võimalik korrigeerida represseeritute isikuandmestikku, vältida vasturääkivusi, tuvastada vigu, märgata ebatäpsusi. Üsna sageli on sama isiku kohta käibel lahknevad isikuandmed, mis on tekkinud vigastest lähteandmetest, teadlikust võltsingust või lihtsalt inimlikust eksitusest. Koondregister peab välistama näiteks olukorra, kus isik, kes oli esmalt küüditatu, kuid kes asumisel arreteeriti ning  laagrisse saadeti ja seal hukkus, on arvel nii küüditatuna kui poliitiliselt arreteerituna ja vangilaagris hukkununa. Selline mitmekordne arvelevõtmine on ühelt poolt suurendanud rahvastikukaotuste koguarvu, samas on paljud hukkunud ja kannatanud tänini fikseerimata. Projekt lähtub ennekõike tugeva allikalise baasi loomise vajadusest järgnevatele interdistsiplinaarsetele uuringutele.